สภานิติบัญญัติแห่งชาติ เตรียมพิจารณาร่างพระราชบัญญัติงบประมาณรายจ่ายประจำปีงบประมาณ 2562 วงเงิน 3 ล้านล้านบาท
สภานิติบัญญัติแห่งชาติ เตรียมพิจารณาร่างพระราชบัญญัติงบประมาณรายจ่ายประจำปีงบประมาณ 2562 วงเงิน 3 ล้านล้านบาท ในวาระ 2 และ 3 วันนี้

การประชุมสภานิติบัญญัติแห่งชาติ หรือ สนช. ในเวลา 10.00 น. วาระสำคัญ คือ พิจารณาร่างพระราชบัญญัติงบประมาณรายจ่ายประจำปีงบประมาณ 2562 วงเงิน 3 ล้านล้านบาท ในวาระ 2 และ 3 ซึ่งคณะกรรมาธิการวิสามัญพิจารณาเสร็จแล้ว โดยคณะกรรมาธิการวิสามัญฯ ได้ปรับลดวงเงินลง 24,222,829,100 บาท และนำไปปรับเพิ่มให้หน่วยงานอื่นๆ ที่มีความจำเป็น จำนวน 24,222,829,100 บาท ทั้งนี้ รายการที่ปรับเพิ่มเติมสูงสุด 3 อันดับแรก คือ งบกลาง เพิ่มขึ้น 9,000,000,000 บาท  รัฐวิสาหกิจ เพิ่มขึ้น 7,222,852,000  บาท และกองทุนและเงินทุนหมุนเวียน เพิ่มขึ้น  2,537,365,000 บาท สำหรับงบประมาณที่ถูกปรับเพิ่มที่น่าสนใจ ได้แก่ แผนงานบูรณาการบริหารจัดการทรัพยากรน้ำ เพิ่มขึ้น 1,875,471,800 บาท  กระทรวงกลาโหม เพิ่มขึ้น 307,738,800 บาท  งบประมาณแผนบูรณาการขับเคลื่อนเขตพัฒนาพิเศษภาคตะวันออก เพิ่มขึ้น 287,014,300 บาท และรัฐสภา เพิ่มขึ้น 161,039,200 บาท
 
 นอกจากนี้ กระทรวงที่ได้รับงบประมาณมากที่สุด คือ กระทรวงศึกษาธิการ วงเงิน 174,958,321,100 บาท  กระทรวงกลาโหม 117,583,067,200 บาท กระทรวงคมนาคม 55,028,332,800 บาท  กระทรวงมหาดไทย 36,526,341,600 บาท